Diari Oficial de la Generalitat Valenciana


Sumari del DOGV 9860, del 30-05-2024 (2024/5011)

ACORD de 28 de maig de 2024, del Consell, pel qual s'autoritza una transferència de crèdit de la línia S0225, «Beques alumnat ensenyaments universitaris i estudis superiors», del capítol 4 del programa 422E00, Universitat i estudis superiors, i inclusió d'una nova línia de subvenció per import d'1.600.000 euros en el mateix capítol i programa (expedient 09.002/24).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9860

Data del DOGV
:   30-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5011


Data del document
:   28-05-2024

Organisme emissor
:   Conselleria de Hacienda, Economía y Administración Pública

Tipus de document
:   Acord

Descriptors 

:   * Conselleria d'Hisenda, Economia i Administració Pública

ACORD de 28 de maig de 2024, del Consell, pel qual s'autoritza una transferència de crèdit de la línia S0225, «Beques alumnat ensenyaments universitaris i estudis superiors», del capítol 4 del programa 422E00, Universitat i estudis superiors, i inclusió d'una nova línia de subvenció per import d'1.600.000 euros en el mateix capítol i programa (expedient 09.002/24). [2024/5011]  
  
  
Durant l'exercici 2022, es van convocar per part de la Conselleria d'Innovació, Universitats, Ciència i Societat Digital, a la qual estava adscrita la Direcció General d'Universitats, els premis d'excel·lència corresponents als cursos 2019-20 i 2020-21. Estos premis es van finançar des de la línia pressupostària S1313, «Beques alumnat ensenyaments universitaris i estudis superiors», del capítol 4 del programa pressupostari 422.60, Universitats i estudis superiors (codificada en NEFIS com a línia S0225 i programa pressupostari 422E00).  
  
Amb data 7 de novembre de 2022, la convocatòria va ser fiscalitzada de conformitat per la Intervenció Delegada amb l'observació que les ajudes es financen amb càrrec a la línia de subvenció S1313, però que al seu juí hauria de finançar-se a través d'una línia diferenciada, donada la diferent naturalesa jurídica de les beques i els premis a concedir a través de la convocatòria.  
Per això, la Conselleria d'Educació, Universitats i Ocupació, planteja una transferència de crèdit dins de l'annex de subvencions i transferències corrents del programa 422E00, Universitats i estudis superiors, per import d'1.600.000 euros, de la línia S0225, «Beques alumnat ensenyaments universitaris i estudis superiors», a la nova línia S1630, «Premis Excel·lència alumnat ensenyaments universitaris i artístics superiors de grau». L'import a minorar, no està afecte a compromisos pendents, ni presenta finançament condicionat.  
  
A efecte, i en virtut del que es disposa en els articles 21 i 23 de la Llei 8/2023 de pressupostos de la Generalitat per a l'exercici 2024, a proposta de la Conselleria d'Hisenda, Economia i Administració Pública, el Consell  
  
ACORDA  
  
Primer  
Autoritzar una minoració de crèdit en l'aplicació pressupostària S74607349AM26027.V.118K87.3 per import d'1.600.000 euros, que implica la minoració de la línia de subvenció S0225, d'acord amb el següent detall:  
  
Codi Denominació Dotació anterior Modificació Dotació actual  
S0225 Beques alumnat ensenyaments universitaris i estudis superiors 93.375.305,00 - 1.600.000,00 84.554.622,00  
  
  
Segon  
Autoritzar un increment de crèdit en l'aplicació pressupostària U06064097FU52632.H.823P61.7 per import 1.600.000 euros, que permet la inclusió d'una nova línia de subvenció S1630, amb la denominació «Premis excel·lència alumnat ensenyaments universitaris i artístics superiors de grau», amb les dades descriptives, que es detallen a continuació:  
  
Codi: S1630 Denominació línia: Premis Excel·lència alumnat ensenyaments universitaris i artístics superiors de grau.  
  
Import: 1.600.000 Beneficiaris previstos: alumnat d'ensenyaments universitaris i artístics superiors de grau.  
Mode de concessió: concurrència competitiva  
Publicar dades: sí Descripció i finalitat: incentivar l'excel·lència acadèmica en els ensenyaments universitaris i artístics, reconeixent el mèrit i la capacitat acreditada en els estudis, per a afavorir les competències de l'alumnat, contribuint a elevar el prestigi dels estudis.  
  
  
  
València, 28 de maig de 2024  
  
La consellera secretària,  
SUSANA CAMARERO BENÍTEZ